Diari Oficial de la Generalitat Valenciana


Sumari del DOGV 9100, del 04-06-2021 (2021/6058)

RESOLUCIÓ de 26 de maig de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 98/17-AIA Tuéjar.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9100

Data del DOGV
:   04-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6058


Data del document
:   26-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Tuéjar
    * impacte ambiental

RESOLUCIÓ de 26 de maig de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 98/17-AIA Tuéjar. [2021/6058]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 98/17-AIA Tuéjar.  
  
  
«Declaració d'impacte ambiental  
Expedient: 98-2017-AIA.  
Títol: canvi productiu i ampliació d'explotació avícola.  
Promotor: Huevos Alto Turia, SA.  
Òrgan substantiu: Servei de Prevenció i Control Integrat de la Contaminació.  
Localització: parcel·les 482, 484, 490, 630, 530 i ampliació en les parcel·les 491, 492, 646 del polígon 10 de Tuéjar (València).  
  
Antecedents  
- En data 17 de maig de 1994, el director general de Qualitat Ambiental va dictar una declaració d'impacte ambiental (DIA) favorable en l'àmbit de l'expedient 254/93-AIA, per a una activitat avícola d'engreixament amb capacitat per a 68.000 animals localitzada al terme municipal de Tuéjar (València), promogut per Huevos Alto Turia, SA.  
- En data 21 de maig de 2003, la directora general de Planificació i Gestió del Medi va dictar una declaració d'impacte ambiental favorable en l'àmbit de l'expedient 259/01-AIA per a una activitat avícola d'engreixament amb capacitat per a 60.000 animals, localitzada en el polígon 10, parcel·les 483, 487, 488, 489, 619, 621, 630, 631 i part de les parcel·les 490 i 493, del terme municipal de Tuéjar (València), promogut per Huevos Alto Turia, SA.  
És a dir, l'explotació avaluada comptava amb una capacitat de 128.000 pollastres d'engreixament.  
- El 19 de novembre de 2010 es rep en el Servei d'Avaluació d'Impacte Ambiental una consulta sobre modificació no substancial de l'autorització ambiental que consistia en una explotació avícola amb capacitat de 150.000 gallines ponedores (tres naus de ponedores en gàbies i cinc naus de ponedores en sol) i una nau amb capacitat per a 45.000 polletes de recria.  
La proposta realitzada per a la modificació no substancial tenia com a objectiu adaptar l'explotació a les exigències legals de benestar animal. Per a això era necessari construir una nova nau amb capacitat per a 38.000 gallines ponedores, a situar en les parcel·les 491, 492 i 646, de nova adquisició.  
L'adaptació a la nova normativa de benestar animal suposaria la reducció del nombre de gallines allotjades per gàbia, passant en l'explotació de 150.000 a 105.000. Es considera, per tant, que la capacitat efectiva de l'explotació seria de 143.000 gallines.  
Mitjançant un informe de 3 de febrer de 2011 el Servei d'Avaluació d'Impacte Ambiental va considerar que «la modificació proposada implica l'emissió d'una declaració d'impacte ambiental en la qual es contemple l'avaluació d'impacte ambiental del total de l'explotació avícola». Aquesta modificació no va arribar a ser tramitada.  
- El 28 de juliol de 2017 té entrada en el Servei d'Avaluació d'Impacte Ambiental documentació a l'efecte de l'inici de la tramitació del procediment d'avaluació d'impacte ambiental de la modificació de l'explotació de Huevos Alto Turia, SL, segons es descriu a continuació.  
  
  
Descripció del projecte  
Actualment l'explotació de Huevos Alto Turia està formada per 8 naus amb capacitat de 150.000 places amb la següent distribució:  
- 2 naus de ponedores en gàbies, cadascuna de 600 m², amb capacitat per a 18.000 gallines/nau.  
- Nau de ponedores en gàbies de 665 m² amb capacitat per a 18.000 places.  
- Nau de ponedores en sol de 1.500 m² amb capacitat per a 18.000 places.  
- 2 naus per a ponedores en sol, cadascuna de 1768 m², amb capacitat per a 19.000 gallines/nau.  
- 2 naus per a ponedores en sol, cadascuna de 1.980 m², amb capacitat per a 20.000 gallines/nau.  
L'objecte del projecte és modificar parcialment la modalitat productiva i ampliar l'explotació. L'explotació resultant serà de 94.000 gallines de posta i 165.900 pollastres d'engreixament.  
Per a això es construirà una nova nau de 1.350 m² que ocuparà part de les parcel·les 491, 492, 646 del polígon 10. Aquesta nau tindrà capacitat per a 40.000 gallines ponedores.  
La distribució prevista és la següent:  
- 2 naus de ponedores en gàbia, cadascuna de 600 m², amb capacitat per a 1.800 gallines/nau.  
- 1 nau de ponedores en gàbia, cadascuna de 665 m², amb capacitat per a 18.000 gallines/nau.  
- 1 nau per a pollastres d'engreixament de 1.500 m², amb capacitat per a 27.900 animals.  
- 2 naus per a pollastres d'engreixament, cadascuna de 1.768 m², amb capacitat per a 33.000 pollastres/nau.  
- 2 naus de pollastres d'engreixament, cadascuna de 1.980 m², amb capacitat per a 36.000 pollastres/nau.  
- 1 nau (nova construcció) de 1.350 m² amb capacitat per a 40.000 gallines de posta en sol.  
El projecte descriu l'activitat productiva de l'explotació de la següent manera (síntesi):  
- Engreixament de pollastres: es destinaran 4 naus per a l'engreixament dels pollastres. El cicle s'inicia amb la recepció dels pollets d'1 dia d'edat. Els pollets disposaran d'aliment (pinsos compostos) i beguda distribuïda uniformement al llarg de tota la nau. El període d'engreixament és de 50 dies aproximadament. La criança es realitza sobre jaç (encenall o palla) que es mantindrà en tot moment amb la humitat idònia (aproximadament del 60 %). L'excés d'humitat en el jaç es combatrà mitjançant la renovació i el caldejament de l'aire amb els equips de calefacció i ventilació.  
El cicle finalitza quan els animals arriben a 2,100 kg. Després de la finalització del cicle d'engreixament es procedeix a la retirada i venda del fem produït en el mateix dia de l'eixida dels pollastres, així com a la neteja i desinfecció dels equips, sol i paraments de la nau.  
  
S'efectua un buit sanitari després de la criança, d'una duració d'uns deu dies, amb la qual cosa el nombre de criances que s'aconsegueixen a l'any és de 5,5 a 6.  
- Ponedores: es disposarà de 3 naus de ponedores en gàbies i 1 nau de ponedores en sol. El cicle de producció comença quan les polletes són traslladades al galliner. Els animals passen per un període d'adaptació abans de començar la posta.  
El maneig es realitzarà per lots, i es practicarà la tècnica all in-all out (tot dins-tot fora) per a realitzar buits sanitaris.  
En el conjunt de l'explotació es consumiran:  
- Aigua beguda: 26.249 m³/any.  
- Aigua de neteja: 146,53 m³/any.  
- Pinso: 1.300 tm/any.  
- Electricitat: 233,91 kw/dia.  
- Gas propà (pollastres): 82.950 kg/any.  
- Encenall/llit: 331,80 t/any.  
A més de l'aigua de beguda i neteja s'emprarà aigua com a part del circuit de refrigeració a l'estiu (panells de refredament que permeten el reciclatge de l'aigua o sistemes de nebulització a alta pressió).  
L'activitat no genera efluents líquids. Les naus es netegen generalment en sec per la qual cosa la quantitat de l'aigua utilitzada en neteja no provoca consums elevats.  
Les aigües negres procedents del lavabo-vestuari s'emmagatzemen en una fossa sèptica estanca i impermeable des d'on són retirades per un gestor autoritzat.  
Els subproductes que es produiran en l'explotació seran els fems (3.895,5 t/any amb un 40 % de matèria seca), que queden en la mateixa nau fins a la seua retirada per un gestor i es disposarà a més d'un femer que no serà necessari ampliar-lo atesa la seua capacitat, i els cadàvers dels animals que s'emmagatzemen en un contenidor hermètic fins a la seua retirada per una empresa gestora.  
S'adjunta a la documentació tècnica una còpia dels contractes de retirada de cadàvers i fem.  
  
Tramitació administrativa  
El 28 de juliol de 2017 el Servei de Prevenció i Control Integrat de la Contaminació remet documentació del projecte objecte del procediment i sol·licita la declaració d'impacte ambiental.  
El 15 d'octubre de 2017 el Servei d'Avaluació d'Impacte Ambiental sol·licita l'esmena del tràmit d'informació pública (consulta als organismes afectats per la realització del projecte), i justificació de disponibilitat d'aigua.  
El 2 de maig de 2018 l'òrgan substantiu remet documentació en la qual es constata que l'Ajuntament de Tuéjar, com a subministrador de cabals, no disposa d'efectius per a fer front a l'augment de la demanda sol·licitada.  
En data de 23 de maig de 2018 el Servei d'Avaluació d'Impacte Ambiental comunica a l'òrgan substantiu que per a prosseguir amb l'expedient es requereix un informe favorable de l'oficina de planificació hidrològica respecte a la modificació de la concessió sol·licitada per l'Ajuntament de Tuéjar.  
El 10 de juliol de 2020 es rep en el Servei d'Avaluació d'Impacte Ambiental l'informe indicat i es considera que es disposen de suficients elements de judici per a resoldre.  
  
Informació pública i informes  
La informació pública va ser realitzada mitjançant una publicació en el Diari Oficial de la Generalitat Valenciana de 16 de març de 2017, i una exposició a l'Ajuntament de Tuéjar en les mateixes dates.  
  
Durant el període d'informació pública es van rebre els següents informes:  
- Resolució de 7 de desembre de 2017, de la Direcció General de Medi Natural i Avaluació Ambiental (valoració preliminar de repercussions sobre la Xarxa Natura 2000) de la qual s'extrau el següent:  
«Tant les naus originals com l'ampliació està dins de la Xarxa Natura 2000, concretament en la ZEPA Alto Turia i Sierra del Negrete».  
  
«Quant a espècies considerades com a prioritàries en el banc de dades de biodiversitat de la Comunitat Valenciana (?) s'informa que les parcel·les en les quals es construirà l'ampliació (...) no s'ha reportat la presència d'espècies d'aquest tipus en aquesta quadrícula. No obstant això, l'explotació completa (...) comprén dues quadrícules: la quadrícula 1 x 1: 30SXK6604 i la 30SXK6704. En aquesta última quadrícula s'ha reportat la presència de dues espècies prioritàries: la llúdria (Lutra lutra) inclosa en el catàleg valencià d'espècies de fauna amenaçada com a «vulnerable» i la madrija (Parachondrostoma turiense), inclosa en el mateix catàleg com a «protegida». En estar totes dues espècies lligades als cursos fluvials que habiten, poden veure's afectades per la contaminació d'aquests, per la qual cosa el projecte ha d'observar les mesures necessàries perquè l'augment de cens de l'explotació aviària no derive en un augment de la contaminació del curs fluvial que, al punt més pròxim, dista de la nau de l'explotació més pròxima 135 metres.  
  
Pel que fa als hàbitats d'interés comunitari, consultat el visor cartogràfic de la Generalitat a escala 1.50.000 i 1.10.000 no n'hi ha cap afectat».  
La valoració preliminar conclou que el projecte no tindrà efectes apreciables sobre la Xarxa Natura 2000 i no serà necessari sotmetre el projecte a avaluació detallada sobre la xarxa.  
- Informe de 16 d'octubre de 2017, de la Confederació Hidrogràfica del Xúquer en el qual s'indica que l'explotació haurà de complir la normativa sectorial en el tractament dels fems, haurà de constar en l'expedient un certificat d'impermeabilitat del depòsit d'aigües residuals juntament amb les factures que acrediten la seua retirada. El promotor haurà de portar un adequat manteniment i vigilància de la fossa sèptica assegurant-ne l'estanquitat i impermeabilitat al llarg del temps.  
Es recorda la prohibició d'efectuar abocaments directes o indirectes d'aigües, incloses les aigües pluvials que hagen pogut quedar contaminades, i productes residuals susceptibles de contaminar les aigües continentals o qualsevol altre element del domini públic hidràulic.  
Insta l'informe que es mantinguen les instal·lacions netes, lliures de residus com greixos i olis i apilaments a la intempèrie que puguen contaminar les aigües pluvials que hauran de ser recollides i eliminades de manera que no queden contaminades.  
Finalment, recorda que qualsevol instal·lació o activitat en zona de policia haurà de comptar amb la preceptiva autorització de l'òrgan de conca.  
- Informe de l'EPSAR de 2 d'octubre de 2017: el promotor haurà de presentar una declaració de producció d'aigües residuals. Les aigües residuals són dirigides a la depuradora de Tuéjar mitjançant un camió cuba que dispose d'autorització d'abocament.  
- Informe de 13 de juny de 2017, de la Direcció General de Cultura i Patrimoni, en sentit favorable atés que l'ampliació de l'explotació se situa en un sol ja antropitzat i el projecte no afecta el patrimoni cultural en cap de les seues manifestacions.  
L'expedient conté:  
- Informe de compatibilitat urbanística de l'Ajuntament de Tuéjar de 21 de febrer de 2017 en sentit favorable.  
- Informe de 5 d'octubre de 2017 en matèria del sol no urbanitzable favorable des del punt de vista agropecuari.  
- Informe de 4 d'abril de 2018, de l'Ajuntament de Tuéjar en el qual s'indica que després de fer un balanç d'aigües, es considera necessari ampliar la concessió d'aigües per a ús humà i ramader.  
- Informe de 16 de maig de 2019, de l'oficina de planificació hidrològica sobre la modificació de les característiques de la concessió d'aigua amb destinació a ús humà i ramader on s'exposa que aquesta modificació és compatible amb el Pla hidrològic de la demarcació del Xúquer. Especifica que la massa d'aigua Las Serranías està en bon estat però insta l'Ajuntament que comprove els usos actuals.  
- Informe favorable de 23 d'abril de 2020, de l'Ajuntament de Tuéjar, per a l'ampliació del subministrament d'aigua a l'explotació avícola sol·licitada per l'interessat de 13.933 m³/any, disposant d'una quantitat de 26.353 m³/any inclosa la que ja s'utilitza en aquests moments per la qual cosa existeix suficient aigua una vegada estiga en marxa la nova captació i queda condicionada la suficiència d'aigua a la posada en marxa d'aquesta.  
  
Consideracions ambientals  
1. Identificació i valoració d'impactes. Mesures preventives i correctores.  
Fase de construcció: les accions del projecte susceptibles de generar impactes ambientals es produiran durant el desbrossament i l'aclarida del terreny, realització d'excavacions i ocupació del terreny per la nau, instal·lacions i equips.  
S'ha tingut en compte en l'ampliació de l'explotació la compatibilitat urbanística dels terrenys i l'elecció dels terrenys de manera que no es produïsquen elevats moviments de terra. El terreny és pràcticament pla per la qual cosa no serà necessari modificar la seua topografia actual.  
  
La terra sobrant s'utilitzarà en la conformació d'un talús perimetral on es construirà la tanca.  
En aquesta fase es generaran residus de materials de construcció que seran retirats a l'abocador municipal.  
Com a mesures correctores en fase d'obres es proposen: respecte de la vegetació que tinga interés paisatgístic i integració de la nova nau utilitzant en els acabats colors similars als de l'entorn.  
Fase de funcionament: els impactes més rellevants seran deguts a la producció d'olors (animals i retirada del fem), sorolls ocasionats pel trànsit rodat que produïsquen contaminació atmosfèrica i molèsties en l'àmbit social. Existirà risc de contaminació de les aigües per l'emmagatzematge de productes.  
Per a evitar contaminació d'aigües i sol el femer tindrà solera impermeable amb basseta de recollida de lixiviats. Per a evitar excés d'emissió de gasos a l'atmosfera i evitar mescla amb pluvials, es cobrirà el fem amb una coberta flexible.  
Per a evitar excés en el consum d'aigua s'utilitzarà aigua a pressió en la neteja de les naus i es durà a terme un control dels consums.  
  
Amb la finalitat de minimitzar l'ús de l'energia s'empraran lluminàries de baix consum, i es disposarà de sistemes automàtics de regulació de la temperatura en les naus.  
Els residus perillosos que es produïsquen quedaran emmagatzemats en nau ensostrada i en recipients adequats i etiquetatges fins a la seua retirada.  
Els residus i subproductes generats en la granja (envasos, cadàvers d'animals, fems) seran retirats pels respectius gestors.  
  
Els fems poden contaminar sols i aigües a causa d'un excés de càrrega contaminant (nitrogen i fòsfor). Per a disminuir la presència d'N i P en els fems s'utilitzaran pinsos adaptats a les necessitats dels animals.  
  
En l'explotació es produiran emissions a l'atmosfera: amoníac, metà, òxid nitrós, diòxid de carboni, olors i pols.  
L'amoníac és el principal component emés que provoca en el medi eutrofització i acidificació. La temperatura i ventilació de les naus i la dieta influeixen en les emissions pel que les mesures preventives seran, a més de l'anteriorment indicada, intervindre en la correcta ventilació de les naus, en el control de la temperatura i en les condicions d'humitat dels jaços.  
Quant a les olors, el femer existent es va construir en direcció contrària als vents dominants per a impedir la dispersió d'olors. Com a mesura complementària es procedirà a plantar una barrera natural al voltant d'aquest i es procedirà a cobrir el fem amb una coberta flexible. No obstant això, la pràctica habitual serà la retirada directa del fem des de les naus.  
Quant als sorolls els més importants es produiran en les càrregues i descàrregues de pinsos i animals. La distància a la població al costat de la barrera que formen els cultius no fa preveure la generació d'impactes sobre la població. En tot cas, el tràfec dels animals es realitzarà de nit, en les hores en què estan més calmats.  
2. Programa de vigilància ambiental.  
Els objectius del programa de vigilància ambiental són detectar les desviacions ocorregudes sobre les previsions establides en l'estudi d'impacte ambiental que puguen generar efectes negatius sobre el medi ambient i siguen objecte de les correccions pertinents. Els controls seran els següents:  
Fase de construcció:  
- Control de residus generats (sacs, papers, plàstics, etc.) durant la construcció, recollint-los en bosses abans de portar-los a l'abocador municipal.  
- Control d'abocaments de maquinària utilitzada, amb prohibició d'olis, filtres, etc., que s'haurà de realitzar en un taller autoritzat.  
Fase de funcionament:  
- Seguiment de la qualitat de les aigües: es realitzaran anàlisis in situ mitjançant kits de control de la qualitat bacteriològica (colis), i la dosi de clor aportada. Es realitzarà un control setmanal, que s'anotarà en el llibre de control dedicat a aquest efecte.  
Cada quadrimestre es realitzarà una anàlisi en un laboratori homologat per a control de nitrats, que s'anotarà en l'esmentat llibre.  
Es considera suficient control el registre i emplenament de la documentació referent al llibre d'explotació i seguiment informatitzat del maneig de la granja. En aquests llibres, o en un document a part, es podrà portar una relació dels consums d'aigua en l'explotació.  
- Enjardinament. Barrera vegetal. Control que es realitzen les pràctiques agrícoles corresponents per a la seua perfecta conservació i que garantisquen la integració amb la granja. Es realitzarà una inspecció visual mensualment, amb reposició de plantes malaltes així com revisió de degotadors del sistema de reg que estiguen obstruïts.  
Als 2/3 anys de la plantació cal realitzar poda de la tija terminal, afavorint el creixement lateral.  
- Femer: revisió de la impermeabilitat i recollida de lixiviats, cada fi de criança (dos mesos de mitjana) i comprovació del resultat per a detectar possibles fugues.  
  
Consideracions de l'òrgan ambiental  
- En primer lloc ha d'indicar-se que segons antecedents que consten en el Servei d'Avaluació d'Impacte Ambiental s'ha valorat únicament una explotació de 128.000 pollastres d'engreixament. Per tant, es produirà un increment de 37.900 animals d'engreixament i 94.000 gallines de posta.  
Amb la finalitat de valorar els efectes acumulatius, els punts d'aquest apartat es referiran al conjunt de l'explotació. S'assenyalen els següents:  
- L'explotació té una de les seues vies d'accés a través de la via pecuària Sendera de Talayuelas de 20 m d'ample. Amb la finalitat de protegir el domini públic, abans de l'autorització substantiva haurà de justificar-se que ni les edificacions existents ni la tanca de la granja envaeixen l'ample de la via i es considerarà el seu eix teòric com l'eix del camí.  
No obstant això, l'amplària i traçat legal d'aquesta es delimitarà en l'acte de delimitació i fitació.  
- L'explotació es troba en l'àmbit de l'espai natural protegit Xarxa Natura 2000 ZEPA Alto Turia i Sierra del Negrete. Per Decret 116/2017 (DOGV 07.09.2017) es va aprovar la seua norma de gestió i es va complir, si és el cas, amb la necessitat d'avaluar que estableix la norma de gestió per a alguns dels projectes i activitats inclosos en el seu àmbit.  
  
- La granja no se situa en zona vulnerable a la contaminació per nitrats, no presenta risc d'inundabilitat ni, en principi, afecten les seues construccions zona de policia de llit. L'ampliació ocuparà sol agrícola per la qual cosa no afectarà hàbitats d'interés.  
- Part de la parcel·la 630 és forestal segons PATFOR. Aquesta part de la parcel·la haurà de romandre en el seu ús forestal i formarà part de la superfície que ha de quedar lliure d'edificació en compliment de l'article 197a) de la Llei 5/2014 d'ordenació del territori, urbanisme i paisatge en el qual s'estableix que el 50 % de la parcel·la haurà de quedar lliure d'edificació en el seu ús agrari o forestal.  
- Aigua: la disponibilitat d'aigua és una condició indispensable per a atorgar l'autorització substantiva i aquesta està supeditada al fet que l'Ajuntament de Tuéjar, per a garantir la sostenibilitat en el subministrament de cabals, obtinga de l'organisme de conca una ampliació de la concessió per la qual cosa l'autorització substantiva no podrà atorgar-se fins a la resolució de l'expedient de modificació de la concessió d'aigües subterrànies.  
- Part dels condicionants ambientals de les declaracions d'impacte ambiental esmentades en l'apartat d'antecedents han quedat sense aplicació per modificació de la legislació sectorial i, per la modificació del projecte per la qual cosa només seran aplicables els de la present resolució.  
- L'estudi d'impacte ambiental no ha tingut en compte la legislació vigent en matèria de residus per la qual cosa la gestió dels residus procedents de la construcció haurà de fer-se per gestor autoritzat.  
- Finalment cal assenyalar que el promotor haurà d'aclarir documentalment algunes qüestions del projecte amb anterioritat a l'atorgament de l'autorització substantiva, especialment pel que fa a la ubicació i característiques del femer que en qualsevol cas haurà d'estar dotat de solera impermeabilitzada artificialment i, segons projecte, amb basseta de recollida de lixiviats, igualment impermeable.  
  
Consideracions jurídiques  
1. El projecte examinat constitueix un dels supòsits en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'annex I, grup 1a) de la Llei 21/2013, de 9 de desembre, d'avaluació ambiental i annex I.1.h) del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
2. En l'expedient s'han observat els tràmits previstos en la Llei 21/2013, d'avaluació ambiental modificada per la Llei 9/2018 i en les altres disposicions que li són aplicables.  
3. L'article 13.2.f del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència en matèria d'avaluació d'impacte ambiental.  
  
Per tot l'anterior es resol:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació i ampliació d'explotació avícola en la partida La Navaza de Tuéjar (València), sempre que aquest es desenvolupe d'acord amb les previsions de l'estudi d'impacte ambiental i els condicionants i les modificacions que s'estableixen a continuació:  
  
1. Seran aplicables a l'actual projecte i la seua modificació els condicionants de la present resolució i es consideraran sense efecte els establits en les declaracions d'impacte ambiental dels expedients 254-1993-AIA i 259-2001-AIA.  
2. Abans d'atorgar l'autorització substantiva:  
a) Per tal d'assegurar el compliment de les mesures preventives i correctores que s'establiran en la present declaració d'impacte ambiental el promotor presentarà davant l'òrgan substantiu un document post-DIA en què es reculla el requerit en els condicionants 3, 4 i 5 on s'especifiquen la ubicació i característiques de les mesures correctores, descripció de materials i mètodes, zones d'intervenció o modificació del projecte, zones d'establiment de les mesures d'integració paisatgístiques.  
La descripció haurà de ser tant documental com gràfica.  
Una còpia del document post-DIA es remetrà al Servei d'Avaluació d'Impacte Ambiental per a incorporar-lo a l'expedient. En cas necessari l'òrgan substantiu podrà sol·licitar informe sobre aquest tema.  
b) A fi de garantir que l'increment del consum d'aigua derivat de l'ampliació no produirà efectes negatius sobre els recursos hídrics, s'aportarà el títol habilitant de l'organisme de conca atorgat a l'Ajuntament de Tuéjar de l'ampliació de la concessió.  
  
3. Haurà de presentar-se davant l'òrgan substantiu pla amb major índex de detall que els presentats i en el qual conste la ubicació del femer. S'hi adjuntarà un reportatge fotogràfic d'aquest.  
En qualsevol cas aquest femer estarà convenientment impermeabilitzat de manera artificial (formigó armat o qualsevol altre material que garantisca la seua impermeabilitat) i comptarà amb una basseta impermeable de recollida de lixiviats.  
4. Àmbit social i legal.  
a) L'explotació té un dels seus punts d'accés a través de la via pecuària Sendera de Talayuelas de 20 m d'ample. Amb la finalitat de protegir el domini públic, abans de l'autorització substantiva haurà de justificar-se que ni les edificacions ni la tanca de la granja envaeixen l'ample de la via i es considerarà el seu eix teòric com l'eix del camí. En qualsevol cas, en cas de delimitació de la via pecuària, el promotor s'atindrà al que resulte d'aquest.  
b) D'acord amb el que s'estableix en l'article 197 de la Llei 5/2014 d'ordenació del territori, urbanisme i paisatge es recuperarà l'ús agrari o forestal d'almenys el 50 % de la superfície del conjunt de l'explotació i es respectarà la zona forestal situada a l'est de la parcel·la 630.  
  
5. Espais naturals protegits i biodiversitat:  
a) S'hauran d'observar les mesures necessàries perquè l'augment de cens de l'explotació aviària no derive en un augment de la contaminació del curs fluvial. Per això totes les superfícies susceptibles de contindre fems, lixiviats, cadàvers d'animals, residus perillosos i no perillosos, hauran d'estar impermeabilitzades i cobertes. Els pendents seran els necessaris per a evitar que entre aigua de pluja en naus i rafals.  
  
Abans de la concessió de l'autorització substantiva es presentaran plans i memòria explicativa on consten les zones de depòsit de cadàvers i residus amb explicació de les seues característiques tècniques de manera que es justifique el compliment de l'assenyalat (prevenció de la contaminació) o s'establisquen les modificacions al projecte que siguen necessàries.  
b) No podran emmagatzemar-se a l'exterior productes o substàncies susceptibles de contaminar les aigües i s'hauran de netejar de manera immediata les zones exteriors on de manera accidental s'haja produït algun tipus d'abocament.  
c) No podran eixir a l'exterior les aigües procedents de la neteja de les naus i es disposarà en cas necessari algun tipus d'element que ho impedisca.  
6. Paisatge:  
a) Es conservaran, protegiran i se'ls donarà les degudes cures i manteniment a les zones agrícoles i forestals de les parcel·les que integren l'explotació i es recuperarà aquest ús, tenint en compte l'indicat en l'apartat 5b) en almenys el 50 % de la superfície del conjunt de l'explotació.  
b) En les noves parcel·les afectades i en la zona que limiten amb camins, es procedirà a augmentar la densitat de l'arbratge cultivat. En la resta de parcel·les on no s'haja establit cap mena de mesura d'integració es procedirà de la mateixa forma. En zones puntuals on existisca suficient superfície i existisca molta visibilitat respecte a les vies de comunicació i no siga possible augmentar la densitat de la vegetació cultivada, es procedirà a la plantació de xicotets bosquets de vegetació natural o cultivada.  
7. Gestió de residus:  
a) La gestió dels residus complirà amb el que s'estableix en la legislació vigent i no serà acceptable el seu depòsit directe en un abocador sinó que haurà d'efectuar-se una adequada gestió mitjançant el lliurament a un gestor autoritzat.  
b) Es tindrà en compte l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar.  
8. Les condicions de la present declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
9. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018.  
  
Quart  
La regulació de la vigència de la present declaració d'impacte ambiental serà l'establida en l'article 43 de la citada Llei 21/2013.  
  
València, 11 de desembre de 2020.- El director general de Qualitat i Educació Ambiental: Joan Piquer Huerga.»  
  
València, 26 de maig de 2021.- El director general de Qualitat i Educació Ambiental: Joan Piquer Huerga.